Un bărbat în vârstă de 69 de ani din Câmpina a fost reținut pentru 24 de ore și este cercetat penal după ce s-a urcat la volan sub influența alcoolului și a provocat un accident rutier.
Totul s-a întâmplat sâmbătă, 2 martie, pe strada Bobâlna din Câmpina, în jurul orei 22.30.
La fața locului, a fost identificat un bărbat de 69 de ani, din municipiu, din primele verificări reieșind faptul că în timp ce se deplasa pe strada Bobâlna, la un moment dat ar fi pierdut controlul direcției de deplasare, intrând în coliziune cu gardul unei societăți comerciale, avariindu-l.
Ulterior, bărbatul s-ar fi urcat din nou la volan, efectuând manevra de mers înapoi, moment în card ar fi intrat în coliziune cu o țeavă de gaze pe care a avariat-o.
La testarea cu aparatul etilotest a bărbatului, aparatul a indicat valoarea de 1,16 mg/l alcool pur în aerul expirat. Ulterior, bărbatul a fost condus la o unitate medicală în vederea recoltării de mostre biologice de sânge.
În baza probatoriului administrat, față de conducătorul auto a fost luată măsura reținerii pentru 24 de ore.
Cercetările sunt continuate de polițiști în cadrul unui dosar penal deschis sub aspectul săvârșirii infracțiunii de conducere a unui autovehicul pe drumurile publice sub influența băuturilor alcoolice sau a altor substanțe.